***Essay oppgave - IIC/D 2015 – hud og venerologi (studentversjon)***

**Oppgaveansvarlig: Brita Pukstad**

**10 poeng**

Du er allmennlege i en norsk fjellbygd, og dagens første pasient er en ung mann på 21 år. Han kommer for å sjekke seg for kjønnssykdom. Han er ikke i noe fast forhold, men hadde ubeskyttet samleie med en kvinne på en fest for 3 uker siden. Jenta var fra nabobygda. Han har ingen symptomer og har ikke hatt andre seksuelle kontakter enn denne jenta siste halvåret.

**Spørsmål 1:** *Hva slags prøve(r) er mest hensiktsmessig(e) å ta av denne mannen, og hva slags metode(r) utfører mikrobiologen på innsendt(e) prøve(r) for å påvise en eventuell kjønnssykdom?* ***(1 poeng)***

Idet mannen skal til å gå ut av kontoret ditt, forteller han at han har en del kviser og lurer på om du kan hjelpe ham. Du tar en titt på ham og finner følgende status:Spredt i hele ansiktet er det rikelig med erythematøse papler og pustler, i T-sonen mange åpne og lukkede comedoner. På ryggen er tilsvarende status som i ansiktet, men også enkelte større noduli samt arr etter tidligere lesjoner.

**Spørsmål 2:** *Hvilken behandling bør du som allmennlege, gi denne mannen?* ***(2 poeng)***

**Spørsmål 3:** *I tillegg til genetisk disposisjon er det fire hovedpunkter i patogenesen ved acne. Beskriv kort disse fire punktene (gjerne med en enkel tegning) og angi hvilke punkter du angriper med behandlingen som du har foreslått i spørsmål 2* ***(5 poeng)***

Noen dager etter at mannen var på ditt kontor, får du svar på prøven(e) du tok av ham, og får beskjed om at han har Chlamydia trachomatis.

**Spørsmål 4:** *Hvordan skal dette behandles (presisér type antibiotika) og følges opp?* ***(2 poeng)***

***Essay oppgave - IIC/D 2015 – farmakologi (studentversjon)***

**Oppgaveansvarlig: Olav Spigset**

**10 poeng**

En 67 år gammel mann er i over 20 år blitt behandlet for hypertensjon og glomerulonefritt. For 2 år siden fikk han diagnosen cancer prostatae. Da kreftdiagnosen ble stilt, hadde han allerede skjelettmetastaser. Han er blitt behandlet med kirurgi, cellegift og hormonterapi. Hovedproblemet hans er "tannverklignende" smerter, som lokaliseres tilsvarende skjelettmetastasene. Han har en GFR på 24 mL/min/1,73 m2, noe som plasserer ham i stadium 4 på skalaen fra 1 til 5 over grad av kronisk nyresykdom (CKD). Han har tidligere blitt genotypet og tilhører CYP2D6 PM («poor metabolizer»; langsom metabolisør)-varianten. Du er hans fastlege og ansvarlig for medisineringen.

1. Hans hovedproblem er verkende smerter. Du har lært at farmakoterapi ved smerte bør inkludere paracetamol, som har en opioidsparende effekt. Kan han få paracetamol? Begrunn svaret. (**1 poeng**)
2. Et av de andre alternativene som du vurderer, er et NSAID. Er han kandidat for NSAID-terapi? Begrunn svaret. (**1 poeng**)
3. Trinn 2 på smertetrappen utgjøres av såkalte «svake opioider». Hvilke svake opioider har vi registrert i Norge? Kan noen av disse brukes i dette tilfellet? Begrunn svaret. (**1 poeng**)
4. Du vurderer i alle tilfelle at han er opioidtrengende, og du har lært at morfin er førstevalget blant de såkalte «sterke opioidene». Hva er viktig å tenke på ved valg av «sterkt opioid» hos denne pasienten? Er det ut fra dette noe som tilsier at morfin ikke bør velges her? Begrunn svaret. (**1,5 poeng**)
5. Hvilke andre «sterke opioider» kan være alternativer for denne pasienten? Begrunn svaret. (**1 poeng**)
6. På grunn av dårlig nyrefunksjon og hypertensjon behandles han med et diuretikum. Én gruppe blant de prinsipielt fire forskjellige typer diuretika er virksomt og indisert ved nyresvikt. Hvilken gruppe er dette, hvor og hvordan (helt summarisk og stikkordsmessig) utøver midlene i denne gruppen sin diuretiske effekt, og hva er disse midlenes vanligste bivirkning? (**2 poeng**)
7. Hva kalles de tre andre hovedgruppene diuretisk virkende legemidler? (**1 poeng**)
8. Du bestemmer deg for å sjekke hans blodtrykksmedisiner. Hvilke hovedgrupper antihypertensiva (utover diuretika) bør man følge ekstra nøye opp ved nyresvikt? Begrunn svaret. (**1,5 poeng**)

***Essay oppgave - IIC/D konte-eksamen 2015 – barnesykdommer (studentversjon)***

**Oppgaveansvarlig: Arne Kristian Myhre**

**10 poeng**

Peder er en 6 mnd. gammel gutt som kommer til undersøkelse på helsestasjonen. Han er mors første barn, født med gestasjonsalder 39 uker, fødselsvekt 3,5 kg (50 – 75 persentil), lengde 50 cm (50 persentil) og hodeomkrets 35 cm (25 – 50 persentil). Ukomplisert svangerskap og fødsel, han har vært frisk fram til nå og har fulgt vanlig opplegg ved helsestasjonen. Han har fått kun morsmelk fram til 4 mnd. alder, etter dette litt tillegg med NAN og siste måned også grøt. Mor har ikke bodd sammen med guttens far. Mor er 20 år og skoleelev, men er nå stort sett hjemmeværende med Peder. Hun har en kjæreste som av og til passer gutten. Du er helsestasjonslege og blir hentet av helsesøster som har stusset over at Peder har påfallende hudmisfarginger. Du undersøker gutten og finner følgende:

6 mnd. gammel gutt som framstår litt sutrete, men gir fin kontakt. Temp. 36,8. Lengde: 68 cm (50 – 75 persentil), vekt: 8,4 kg (50 – 75 persentil), hodeomkrets 46 cm (90 – 97,5 persentil).Fontanellen er mulig litt spent, men gutten virker ikke nakkestiv. Det er normale forhold ved undersøkelse av ører, munnhule, hjerte, lunger, buk, genitalia og anus.

Hudstatus: På høyre seteregion sees tre parallelle blå hudmisfarginger, som er tversgående og som hver måles til ca. 3 x 1 cm. I panna sees en blåbrun oval hudmisfarging, som måles til 4 x 2 cm. Bortsett fra dette er det ikke noe utslett, petekkier eller andre hudforandringer.

1. Hvilke viktige spørsmål vil du stille til mor og/eller finne ut av fra helsestasjonspapirene for å utrede barnet? (**2 poeng**)

1. Angi de mest sannsynlige differensialdiagnoser. Begrunn svaret. (**2,5 poeng**)
2. Hvilke faktorer er viktige å legge vekt på i vurderingen av om barnet skal legges inn på sykehus? (**1 poeng**)
3. Gutten legges inn på sykehus. Som vakthavende barnelege, hvilke supplerende undersøkelser (kliniske, blodprøver, bildediagnostikk, mikrobiologi) bør du vurdere å gjøre i tillegg til den generelle kliniske undersøkelsen i den akutte fasen? (**2,5 poeng**)

1. Er det andre instanser du som vakthavende barnelege må vurdere å koble inn? (**2 poeng**)

***Essay oppgave - IIC/D konte-eksamen 2015 – psykiatri (studentversjon)***

**Oppgaveansvarlig: John Christian Fløvig**

**10 poeng**

Du tilkalles på legevakt til en mann på 35 år. Broren forteller at mannen har vært i arbeid og fungert godt, men har vært sykemeldt de siste to uker fordi han har vært sliten. Broren mener pasienten drikker for mye, men han vet ikke hvor mye. De siste tre dagene har pasienten blitt gradvis mer urolig med perioder med sinne, han snakker i ett sett uten at broren alltid forstår hva pasienten mener, og han har sovet lite og avbrutt. Han mener en lokal motorsykkelbande vil drepe ham. Når du undersøker pasienten, er han avvisende til samtale, vandrer sint rundt i rommet og virker engstelig.

*1. Nevn minst fire sannsynlige diagnoser (****2 poeng****).*

Du velger å legge ham inn på psykiatrisk avdeling mot hans vilje.

*2. Hvilke innleggelsesparagrafer er aktuelle, og hva må man ha med av opplysninger i innleggelsesskrivet? (****2 poeng****)*

*3. Nevn tre medikamentgrupper med forskjellig virkningsmekanismer som kan brukes i den akutte fasen for å oppnå symptomatisk bedring og/eller som brukes for å hindre skade. Begrunn valgene og angi kort virkningsmekanisme. (****3 poeng****)*

De første to døgnene varierer han mye i atferd fra å være tilnærmet adekvat og rolig til stor uro og aggresjon kombinert med forvirring. Under uroperiodene har han en oppfatning av at det kryper små dyr rundt på kroppen hans. Søvnen er kortvarig og avbrutt, og han sover til varierende tider på døgnet. Etter noen dager er han rolig og adekvat. Han er deprimert uten selvmordstanker.

*4. Redegjør for symptomer/forhold i sykehistorien som bør kartlegges nærmere for å velge eventuell profylaktisk medikasjon (****3 poeng****).*